**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от**

**НЕНО ДИМОВ – МИНИСТЪР НА ОКОЛНАТА СРЕДА И ВОДИТЕ**

**Относно:** *Проект на Постановление на Министерския съвет за изменение и допълнение на нормативни актове на Министерския съвет*

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл.31, ал.2 от Устройствения правилник на Министерския съвет и на неговата администрация (УПМСНА), внасям за разглеждане проект на Постановление на Министерския съвет (ПМС) за изменение и допълнение на нормативни актове на Министерския съвет.

С предложения проект на ПМС се предвижда изменение на:

* Наредбата за условията и реда за извършване на оценка на въздействието върху околната среда (Наредба за ОВОС);
* Наредбата за условията и реда за извършване на екологична оценка на планове и програми (Наредба за ЕО);
* Наредба за условията и реда за издаване на комплексни разрешителни (Наредба за КР);
* Наредбата за предотвратяване на големи аварии с опасни вещества и ограничаване на последствията от тях (Наредба за Севезо).

Проектът на ПМС е разработен във връзка с изпълнение на Решение на Министерския съвет (РМС) № 704/05.10.2018 г. за приемане на мерки за трансформация на административно обслужване. С него се изпълняват мерки на правителството за намаляване на административната и регулаторната тежест върху гражданите и бизнеса, както и приоритети от Програмата за управление на правителството на Република България за периода 2017 – 2021 г. Съгласно т.4 от РМС № 704/05.10.2018 г., проектите за изменения на подзаконови нормативни актове във връзка с предприетите промени следва да бъдат внесат за одобрение от Министерския съвет в срок до 31 март 2019 г.

С проекта на Постановление са направени предложения за нови текстове и изменение на сега действащите такива, свързани с изпълнение на мерките от РМС№ 704/05.10.2018 г.:

* уреждане на основополагащия принцип на осигуряване по служебен път на необходимите документи за издаваните административни;
* възможността МОСВ/РИОСВ да предоставят на други административни органи документи и информация, необходими за издаваните от тях услуги;
* прецизиране на образците на заявления за издаване на административни услуги, като се премахва изискването за поставяне на печат, посочването на ЕИК, предоставянето на скици и др. документи и/или информация, която може да бъде изискана по служебен път;
* намаляване броя на изискваните от заявителите документи;
* премахване и/или намаляване на допълнителните изисквания към документите, които се представят при заявяване на административните услуги.

В Наредбата за ОВОС и Наредбата за ЕО се урежда предоставяне на услугите като вътрешна административна услуга на други административни органи, като се дава възможност възложителят да изпълни задълженията си за уведомяване за инвестиционно предложение, план и/или програма посредством внасяне до съответния компетентен орган по Закон за устройство на територията или по друг специален закон.

Допълнително, в проекта на ПМС се правят предложения за нови текстове, както следва:

* в Наредбата за ОВОС, във връзка с привеждането в съответствие с чл. 95, ал.1 от влезлия в сила Закон за опазване на околната среда (ЗООС), обн. ДВ бр.98 от 27.11.2018 г., се предвижда оптимизиране на процеса по обществен достъп до информация за инвестиционните предложения, като компетентният орган обявява предложенията на интернет страницата си и уведомява писмено кмета на съответната община, район и кметство, които от своя страна да обявяват инвестиционното предложение на интернет страницата си, ако има такава, или на обществено достъпно място;
* в Наредбата за ЕО - продиктувани от практическото прилагане на Наредбата, както и с осигуряването на обществен достъп до информация за планове и програми, предмет на екологична оценка:
* урежда се начина на оповестяването на решението за прекратяване на процедура по екологична оценка;
* за гарантиране на обществения достъп до информация за планове /програми, предмет на преценка за екологична оценка и участието на заинтересованите страни в процеса на вземане на решения, компетентният орган по околна среда ще оповестява на интернет страницата си постъпили уведомения и искания за преценяване за екологична оценка на планове и програми.

Целта на промените е намаляване на административната тежест върху гражданите и бизнеса.

Предложените изменения в четирите наредби, всички приети с Постановления на Министерския съвет, са обединени и оформени окончателно като проект на ПМС за изменение и допълнение на нормативни актове на Министерския съвет.

За горепосочените Наредби са изготвени частични предварителни оценки на въздействието, съгласувани от Министерския съвет.

Предложеният проект на нормативен акт няма да доведе до пряко и/или косвено въздействие върху държавния бюджет, във връзка с което е изготвена финансова обосновка съгласно чл.35, ал.1, т.4, буква „б“ от УПМСНА.

С проекта на Постановление не се въвеждат норми на европейското право, поради което не е изготвена справка за съответствието му с него.

Съгласно чл. 26, ал. 3 и 4 от Закона за нормативните актове, проектът на постановление, докладът и частичните оценки на въздействието са публикувани за обществено обсъждане на интернет страницата на МОСВ и на Портала за обществени консултации.

Срокът за предложения и становища по проекта за изменение и допълнение на нормативни актове е определен на 14 дни, поради необходимостта от спазване на задължителни условия по Решение на Министерския съвет (РМС) № 704/05.10.2018 г. за приемане на мерки за трансформация на административно обслужване. В т.4 от РМС № 704/05.10.2018 г. е вменено задължение на министъра на околната среда и водите в срок до 31 март 2019 г. да изготви и да внесе за приемане от Министерски съвет на необходимите промени в съответните подзаконови актове. Целта на проекта е прецизиране на съществуващи разпоредби, не се въвеждат административни или икономически тежести.

Предвид посоченото срокът е продиктуван и от своевременно изпълнение на водената от Министерски съвет политика за промяна и подобряване на административното обслужване за гражданите и бизнеса. Чрез спазване на указаните срокове в РМС № 704/05.10.2018 г., Министерство на околната среда и водите ще изпълни одобрените мерки за трансформация на модела на административно обслужване в България.

Проектът на ПМС е съгласуван в съответствие с чл.32 и чл.34 от УПМСНА. Направените бележки и предложения са отразени, съгласно приложената справка.

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл.8, ал.2 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление на Министерския съвет за изменение и допълнение на нормативни актове.

**НЕНО ДИМОВ**

*Министър на околната среда и водите*

**Съгласували:**

Николай Кънчев, заместник-министър:…………………..

Михаела Доцова. директор на дирекция „Правна“………………..

Силвия Димитрова, директор на дирекция „ЕО, ОВОС и ПЗ“…………………….

Теодора Желева, н-к отдел „КРОВ“, дирекция „ЕО, ОВОС и ПЗ“………………..

Изготвили:

Камелия Петрова, мл. експерт в отдел „ЕО и ОВОС“, дирекция ЕО, ОВОС и ПЗ“: ……………………